**Г О Д И Ш Е Н О Т Ч Е Т**

**за изпълнение на Програмата за управление през 2018 г.**

**на Петър Андреев Киров – кмет на Община Елхово**

**/ МАНДАТ 2015-2019 ГОДИНА/**

Госпожи и господа общински съветници,

Уважаеми съграждани,

Отчетът за дейността на община Елхово обхваща периода: 1 януари - 31 декември 2018 г. и съвпада с третата година от управленския мандат. Той е и повод да направим етапна оценка за изпълнение на мандатната програма и да планираме действията си до края на мандата. Изготвен е на основание чл.44, ал.5 от Закона за местното самоуправление и местната администрация, съгласно който кметът на общината представя годишен отчет за изпълнението на разработената от него Програма за управление.

Основната цел на отчета е да открои главните аспекти от работата на общинската администрация през разглеждания период в сферата на инфраструктурата и благоустройството, екологията, социалната политика, административно-правното обслужване на гражданите, здравеопазването и образованието.

*Институционална рамка:*

• Програмата за управление на кмета на община Елхово 2015 – 2019 г.;

• Общинския план за развитие на община Елхово 2014 – 2020 г.;

• Националните, регионалните и местните планови/стратегически документи, попадащи в приложното поле на дейността и отчетния период;

• Целите и приоритетите, заложени в бюджета на община Елхово за 2018 г., свързани с реализиране на политики за развитие на общината при гарантиране на финансова стабилност.

**ПРИОРИТЕТИ:**

***І. Създаване на среда за развитие на екологична, конкурентно-***

***способна икономика, основана на ефективно използване на ресурсите.***

С цел подкрепа на местния бизнес община Елхово използва ефективно възможностите на местната власт.

Съвета по устройство на територията е провел 8 заседания, като е извършил консултативна и експертна дейност на 37 разработки: свързани с устройството на територията - 22 бр. и с инвестиционни проекти - 15 бр. Издадени са общо 52 бр. разрешения за строеж. Открити са строителни площадки и е определена строителна линия и ниво на 16 бр. обекти. Главният архитект на общината е съгласувал и одобрил общо 48 броя инвестиционни проекти. Изнесеното работно място към Службата по геодезия, картография и кадастър - Ямбол продължава да извършва услуги на граждани и фирми, с което им спестява допълнителни разходи и време.

За нуждите на „Електроенергиен системен оператор“ ЕАД върху части от поземлени имоти в землището село М. Манастир е учредено възмездно, безсрочно право на строеж и сервитут на обща стойност 107 061 лева.

Проведени са 2бр. търга за отдаване под наем на земеделски земи от общинския поземлен фонд . Сключени са 10бр. договори за наем, от които е постъпил приход в размер на 23 587лв.

Проведени са 4бр. търгове за отдаване под наем на пасища, мери от общинския поземлен фонд и са сключени - 11бр. договори за наем. Постъпилият приход е в размер на 5535 лв.

Сключени са 211бр. договори за наем на общински полски пътища, като постъпилите приходи са в размер над 50 000лв.

На основание чл.20 от Закона за опазване на земеделските земи са постъпили 3бр. заявления за установяване размера на щети, нанесени върху селско стопанско имущество, за които са съставени протоколи.

Издадени са 7бр. писмени позволителни на граждани за настаняване на пчелни семейства след заплащане на такса, съгласно приета тарифа за таксите на страничните ползвания и страничните горски продукти, добити от Общински горски фонд.

Издадени са 18бр. становища от община Елхово за допустим вид и брой животни на основание чл.137 от ЗВМД.

Обработени са 86 бр. заявления /по чл.37в, ал.3, т.2 от Закона за собствеността и ползването на земеделските земи и е изплатена дължима рента на собствениците или наследници на земеделски земи.

В общината е създаден административен капацитет за администриране на местните данъци и такси. Динамиката на времето наложи създаването на модерна система за събиране на данъци и такси, подобряване на отношенията между данъкоплатци и администрация, използването на интернет за уведомяване на данъчно задължените лица, безналично плащане чрез ПОСТ устройство.

Приходите от местни данъци и такси бележат относителна устойчивост.

През 2018 г. отдел „МДТ” на община Елхово е събрал приходи от данъци и такси по ЗМДТ в размер на 1 630 х.лв., което е със 45 х. лв. повече спрямо 2017 г. Приходите са с 8 % повече спрямо плануваните. В структурата на приходите имуществените данъци представляват 53 %, а 47% е делът на приходите от такса битови отпадъци , такси за административни услуги и глоби, лихви и имуществени санкции.

Най-голям дял /46 %/ в обема на приходите се пада на такса битови отпадъци като събраните приходи са в размер на 744 х.лв., което е с 63 х.лв. повече спрямо 2017 г. Приходите от данък върху превозните средства е в размер на 446 х.лв. и е с 12% повече спрямо предходната година. Приходите от данък върху недвижимите имоти са в размер на 194 х.лв., което е с 26 х.лв. повече спрямо 2017 г. Приходите от данък възмездно придобиване на имущества са в размер на 174 х.лв. и са с 81 х.лв. по-малко спрямо събраните приходи от този данък през 2017 г. Събраните недобори /задължения за минали години/ през 2018 г. са 309 х.лв. и са с 61 х.лв. повече спрямо миналата година. Приходите от извършени административни услуги са в размер на 22 х.лв. и са с 5 х.лв. по-малко спрямо 2017 г.

Увеличението на събраните приходи се дължи на предприетите мерки от служителите на отдела за доброволно и принудително изпълнение на общинските вземания по ЗМДТ. Съставените актове за установяване на задължения по декларации са 91 бр. на стойност 96 х.лв. Актовете са за неплатени данък върху недвижимите имоти, такса битови отпадъци, данък върху превозните средства и др. През 2018 г. на държавен съдебен изпълнител са предадени 46 бр. актове на стойност 32 х.лв. за принудително събиране по реда на ГПК.

През 2018 г. са приети и обработени декларации за недвижими имоти по чл.14 от ЗМДТ - 805 бр./с 79 бр. повече спрямо предходната година/, за превозни средства по чл.54 – 1323 бр./с 220 бр. повече спрямо 2017 г./, в т.ч. 1086 бр. са регистрираните превозни средства по файлове от КАТ. Патентните декларации са 219 бр. като броят на приетите декларации е с 23 бр. по-малко спрямо 2017 г. Изготвени са 1306 бр. удостоверения за данъчни оценки на недвижими имоти и земеделски земи, което е с 132 бр. по-малко спрямо 2017 г. Издадени са 29 бр. удостоверения за декларирани данни и 132 бр. удостоверения за липса на задължения. Наблюдава се тенденция на намаляване броя на сделките със земеделски земи и на патентните дейности на територията на общината.

По - добрата събираемост на данък върху превозните средства се дължи на факта, че и през 2018 г. превозните средства се регистрират ежедневно по файлове от КАТ и на обстоятелството, че при извършване на годишен технически преглед се прави автоматична проверка за платен данък върху превозните средства.

Община Елхово подкрепя работата на Сдружение Местна инициативна група Елхово-Болярово, като през годините предоставя офис и финансова подкрепа за осъществяване на дейността. През 2018г. Сдружението обяви 4 покани за прием на проектни предложения по следните мерки от Стратегията за Водено от общностите местно развитие / СВОМР/ на СНЦ „МИГ-Елхово-Болярово” : мярка 7.2 [Инвестиции в създаването, подобряването или разширяването на всички видове малка по мащаби инфраструктура](http://www.migelhovo.org/?p=2589), мярка 4.1 [Подкрепа за инвестиции в земеделски стопанства](http://www.migelhovo.org/?p=2664), мярка 4.2 [Инвестиции в преработка/маркетинг на селскостопански продукти](http://www.migelhovo.org/?p=2720) и мярка 6.4.1 [Инвестиционна подкрепа за неземеделски дейности](http://www.migelhovo.org/?p=2740). Сформирани са комисии за избор на проекти, които извършват оценка на подадените проектни предложения.

Проведени са обучения за местни лидери :

* от нестопанския сектор относно: „Възможности за финансиране на местни общности, уязвими групи и нестопански сектор чрез проекти по СВОМР. Правила, процедури и кандидатстване.“
* от стопанския сектор относно: възможностите за финансиране на местния бизнес чрез проекти по СВОМР по Програма за развитие на селските райони за периода 2014 – 2020 г.

За обществеността и заинтересовани лица са проведени две информационна срещи за представяне на СВОМР и възможностите за кандидатстване.

***ІІ. Оптимизиране работата на общинска администрация и осигуряване на спокойствието и сигурността на гражданите.***

Община Елхово продължи провежданата разумна политика за бюджетна стабилност, спазвайки принципите на добро финансово управление – отчетност, отговорност, икономичност, ефикасност, ефективност, прозрачност, устойчивост и законосъобразност.

През 2018 г. приоритет за общината продължи да бъде привличането и инвестирането на европейски ресурс, с основен акцент приключване на инвестиции в базисна инфраструктура и в градската среда, включително подготовката за нови проекти.

Към 31.12.2018 г. сборният бюджет е в размер на 14 871 412 лв. В проценти това е 11,34% повече от 2017 г. Основен дял от приходната част на бюджета заемат бюджетните взаимоотношения с ЦБ – 8 566 090 лв.

Разходваните средства са в размер на 11 979 892 лв.

За държавни дейности са разходвани 7 148 477 лв., за местни дейности 4 432 351 лв. и дофинансиране на държавните дейности с местни приходи 399 064 лв. За капиталови разходи изразходените средства са в размер на 1 468 533 лв. или 12,3% от всички разходи. Спрямо 2017 г. капиталови разходи са увеличени с 430 372 лв. или с 41,5 %.

Най-висок относителен дял от разходите заема функция ”Образование” – 44,2%, за която са разходвани 5 294 460 лв., като за 2017 г. те са 4 662 265 лв., от които държавна субсидия 4 849 122 лв. и местни приходи 445 338 лв.

Втора по относителен дял е функция „Жилищно строителство, БКС и опазване на околната среда” – 18,0% или 2 159 229 лв. Това са разходи за озеленяване, сметосъбиране, улично осветление, благоустрояване и опазване на околната среда, ремонт и поддържане на уличната мрежа.

Относителният дял на функция „Общи държавни служби” е 12,1% спрямо общите разходи или 1 452 471 лв. Включва разходите за издръжка и заплати на общинска администрация, кметства и общински съвет.

Следваща по относителен дял е функция ”Социално осигуряване, подпомагане и грижи” – 10,6%, с разходи в размер на 1 274 205лв.

Разходите във функция „Икономически дейности и услуги” са в размер на 670 597 лв. или 5,6% и се отнасят за поддържане на пътища, снегопочистване, развитие на туристическата дейност, издръжка приют за кучета, общински пазар, разработване на проекти.

Отчетът на функция „Почивно дело, култура и религиозни дейности” е 582 562 лв. за 2018 г. Това представлява 4,9%. Към функцията се включват и разходите за функционирането на читалищата, Етнографско- археологически музей, провеждането на местни и национални празници, поддръжката на гробищните паркове, спортни площадки, предоставянето на общински субсидии за развитие на читалищната и спортната дейност на територията на общината и други.

Функция „Здравеопазване” заема следващо място в относителния дял на общите разходи с 3,1% или 372 017 лв. Отнасят се разходите за училищно и детско здравеопазване, детска кухня, предоставената общинска субсидия за подпомагане дейността на МБАЛ“Св.Иван Рилски“ЕООД, извършените ремонти и закупено оборудване за „Медицински център №1-Елхово“.

За останалите функции „Отбрана и сигурност” и „Разходи, накласифицирани в другите функции“ са изразходени 174 351лв. или 1,5%.

Общината приключи бюджетната година с 2 964 378 лв. преходен остатък, в т.ч. 951 070 лв. от държавни дейности.

Привлечените външни средства по изпълнявани проекти по Оперативна програма „Региони в растеж“, Оперативна програма „Развитие на човешките ресурси“ и Програма за развитие на селските райони 2014-2020 са на обща стойност 2 482 757 лв.

Имотите и вещите общинска собственост се управляваха в интерес на населението на общината, с грижата на добър стопанин, съобразно предназначението и нуждите, за които са предоставени. Основните приоритети при управлението на общинската собственост през 2018 г. бяха:

• Подобряване на ефективността в управлението и разпореждането с общинско имущество, с цел увеличаване на собствените приходи на общината;

• Привличане на средства от държавата, както и такива по европейски програми, за модернизация и изграждане на обекти общинска собственост в областта на образованието, културата, спорта и др.;

• Социална политика чрез управление и разпореждане с общинско имущество, насочена към подкрепа на най-уязвимите и най-безпомощните наши съграждани.

Съставени са 59 бр. актове за общинска собственост, заверени са 224 бр. скици и са извършени 85 бр. обстоятелствени проверки. Издадените удостоверения за собственост на недвижими имоти са 22 бр. Направени са 218 бр. справки по актовите книги за общински имоти. От актовите книги за недвижими имоти общинска собственост са отписани 13 бр. имоти.

За периода 01.01.2018 – 31.12.2018 г. са продадени общо 12 имота по Закона за общинската собственост /ЗОС/ на обща стойност 83 895 лева без ДДС. За три от имотите продажбата е извършена чрез ликвидиране на съсобственост, а останалите са продадени чрез търг.

Върху три имота, собственост на община Елхово, е учредено възмездно право на ползване по ЗОС за срок от 10 години на обща стойност 2250 лева.

В община Елхово е внедрена Системата за управление на качество (СУК), която е в съответствие с ISO 9001:2015 с област на приложение „Предоставяне на услуги в областта на публичната администрация“.

Системата за управление на качеството (СУК) е документирана, внедрена и поддържана в община Елхово от 2006 г., като е разработена съгласно изискванията на Международния стандарт за качество ISO 9001. Тя обхваща всички процеси и дейности, оказващи влияние върху качеството на административното обслужване в администрацията на община Елхово, както и създаване на увереност във всички заинтересовани страни, че ще им бъдат предоставяни услуги, съобразени с техните нужди и очаквания. Политиката по управление на качеството очертава рамката на общите стратегически цели на администрацията на община Елхово и ангажимента на ръководството за непрекъснато подобряване на ефикасността на Системата за управление на качеството. Благодарение на непрекъснатото подобряване на системата през август 2018 г. община Елхово защити сертификат по новата версия на стандарта ISO 9001:2015 след преминат успешно ресертификационен одит. ISO 9001:2015 е международен стандарт, поставящ изискванията към системите за управление, като дадена организация трябва да демонстрира способността си да предоставя непрекъснато продукт/услуга, който да отговаря на клиентските и приложимите нормативни изисквания и да се стреми непрекъснато да повишава удовлетворението на клиента. Системата носи редица предимства, като по-качествени услуги за гражданите, по-добра защита на личните данни, постоянно наблюдение и измерване на обществените потребности, по-ясно дефинирани отговорности и конкретни отговорности, по-ясни и проследими работни процедури и др. Поредното успешно сертифициране на община Елхово по стандарт ISO 9001:2015 отново е доказателство за амбицията на ръководството на общината да подобри управленската си дейност, да реализира ежегодно заявената политика и цели по качеството като се ръководи главно от степента на удовлетвореност на клиентите, посредством осигуряване на високо качество на извършваните услуги в съответствие с изискванията на международния стандарт.

В деловодството на община Елхово и кметствата са заведени документи и извършени услуги, както следва:

|  |  |
| --- | --- |
| **Вид документи/услуги** | **Брой** |
| ***1. Входяща кореспонденция обща:*** | 4021 |
| - Заявления | 786 |
| - Жалби | 31 |
| - Писма | 3089 |
| - Други | 115 |
| ***2. Изходяща поща обща:*** | 2811 |
| ***3.Извършени услуги,в т.ч.*** | 21 023 |
| -отдел МДТ | 6609 |
| -отдел ТСУС | 628 |
| -отдел СУ ОС и екология | 321 |
| -отдел АИО, ГРАО | 5077 |
| -нотариална дейност | 508 |
| -деловодни услуги /общо и техническо деловодство/ | 7880 |

Една от най-важните за общинската администрация дейности е обслужването на гражданите. През 2018 г. се продължи въвеждането на комплексното административно обслужване на населението. Въведе се служебно събиране на доказателства / гражданите и бизнеса получават необходимите им услуги без да е нужно да предоставят информация или доказателствени средства, които вече са налични в администрацията/, предоставяне на административни услуги чрез различни канали и автоматизиране на процесите по предоставянето им. Постигна се както намаляване на административната тежест, така и спестяване на време и средства на гражданите. Започнахме предлагането на комплексно административно обслужване съвместно с други администрации.

Община Елхово успешно се присъедини към системата за електронен обмен на документи. Процесът на интеграция на информационните системи на общините с хоризонталните и централни системи на електронно управление е продължителен и свързан с полагане на съвместни усилия и усвояване на нови знания и умения от експертите от всички засегнати структури. Обменът на електронни документи се реализира чрез директна комуникация между системите за електронен документооборот на участващите администрации по определен от председателя на Държавната агенция „Електронно управление“ технически протокол.

През 2018 г. влезе в сила Регламента (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните). Общият регламент въведе множество значителни промени спрямо действащата правна рамка и постави завишени изисквания към администрацията по отношение на защита на личните данни.

Община Елхово в качеството си на администратор на лични данни приведе осъществяването на дейността по събиране, обработване и съхранение на лични данни в съответствие с Регламент (ЕС) 2016/679, Закона за защита на личните данни и  всички други нормативни изисквания в това отношение.

С цел подобряване обслужването на гражданите и създаване на условия за работа в общинска администрация на хора с увреждания общината закупи устройства за изкачване на стълби за сградите на ул.“ Търговска“№13, ул.“Калоян“№ 13 и ул. “ Търговска“№ 2.

За подобряване на работната среда бяха извършени ремонти на кметствата в селата Раздел, Г.Дервент, Маломирово, Изгрев, Бояново, Кирилово, Мелница и Стройно на стойност 35 431лв.

***ІІІ.Изграждане на нова и подобряване на съществуващата***

***инфраструктура***

Община Елхово последователно и целенасочено работи за подобряване на средата за живот в града и селата.

Инвестиционната програма на общината включва списък с обекти и изпълнявани проекти на обща стойност 2 760 072 лв., от които бюджетни средства 1 468 533 лв., средства по оперативни програми 909 089 лв. и средства от Програма за развитие на селските райони 382 450 лв.

Целевата субсидия за капиталови разходи през 2018 г., предоставена от републиканския бюджет в размер на 630 800 лв., е усвоена на 100 %.

Във връзка с предоставената от МРРБ възможност за финансово подпомагане изработването на общ устройствен план на община Елхово са предприети и извършени необходимите действия и е подписано Споразумение за стартиране на дейностите по изработването на плана. Общата стойност на проекта е 219 461 лв., като финансовото подпомагане е в размер до 65 % - 142 650 лв.

През 2019 г. е извършено изграждане и реконструкция на уличното осветление в гр.Елхово – изхода за гр.Ямбол на стойност 15 216 лв., Извършена е подмяна на уличните осветителни тела, грундиране и боядисване на металните стълбове на ул.“Ал.Стамболийски“, гр.Елхово за 19 981лв. и подмяна на улични осветителни тела в с.Лесово за 1 500 лв.

Благоустрои се междублоковото пространство между ул.“Ж.Петков“ и ул.“Г.С.Раковски“ , като дейностите възлизат на 184 011 лв., като така продължи поетапното решаване на проблема с паркинговите пространства в града.

Извършеният текущ ремонт на улична мрежа в гр. Елхово е на стойност 67 578 лв.

Основният ремонт на ул.“Чаталджа“, гр.Елхово – участък от о.т.80 /ул.“Лом“/ до о.т.88 /ул.“Ангел Вълев“/ е на стойност 331 222 лв. Ремонтният участък е с дължина близо 500 метра - положени са основа и асфалтова настилка, подменени са всички бетонови бордюри с нови, обновена е и тротоарната настилка. С цел осигуряване на достъпна среда за всички жители на града, в кръстовищата бордюрът е понижен. Обособени са места за спирки, обслужващи общественият транспорт, както и два паркинга с перпендикулярно паркиране в зоната около входа към МБАЛ „Св. Иван Рилски”.

Извършени са още основни ремонти на : ул.“Ал.Стамболийски“ – участък с дължина около 450м. започващ от път І-7 на стойност 140 379 лв.; ул.“Марица“, гр.Елхово – участък от ул.“Ангел Вълев“ до ул.“Търговска“ за 15 885 лв.; реконструкция и ремонт на вътрешната улица от кръстовището с ул.“Морава“ до кръстовището с ул.“Камчия“ за9 088лв.

Реконструиран е и водопровод на ул.“Ангел Кънчев“ , ул.“Цар Асен“, ул.“Л.Каравелов“ и ул.“Поп Богомил“ за 319 614 лв.

За подпомагане нормалното функциониране на инфраструктурата в града при зимни условия са закупени 2 броя моторни снегорина за 2 180 лв. Закупени са още и 3 броя автоспирки за гр.Елхово на стойност 12 701лв.

Поради ограничената възможност за подобряването на пътната и уличната инфраструктурата със средства от общинския бюджет и капиталовата субсидия беше потърсена възможност за привличане средства от Програмата за развитие на селските райони за периода 2014-2020 г.

В етап на оценка по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ е проектно предложение за „Основен ремонт на част от уличната мрежа в град Елхово“ включващо основен ремонт на улица „Ангел Кънчев“ , улица „Любен Каравелов“, улица „Цар Aсен“ и улица „Поп Богомил“ в град Елхово и проектно предложение за „Благоустрояване на централната алея и прилежащото пространство на градски парк, гр. Елхово“.

Подготвени и подадени за оценка са и три проектни предложения към обявената процедура за подбор по мярка 7.2 към Стратегията за Водено от общностите местно развитие на СНЦ „МИГ-Елхово-Болярово”. Предвидени са дейности насочени към реконструкция на тротоари на ул.“Александър Стамболийски“ в град Елхово, подобряване на състоянието, реконструкция и ремонт на три броя читалища в Община Елхово,(включва читалищата в населените места Гранитово, Малък манастир и Трънково) и изграждане и обновяване на детски площадки за игра в община Елхово.

Приключени и отчетени през годината са 4 проекта по ОП „Региони в растеж „ 2014-2020 за Повишаване на енергийната ефективност на общо 16 сгради – многофамилни жилищни сгради, общински административни сгради и сгради на културната инфраструктура.

По обявената Процедура BG16RFOP001-2.002 „Енергийна ефективност в периферните райони-2“ са подадени две проектни предложения „Повишаване на енергийна ефективност на сградата на Районна служба „Пожарна безопасност и защита на населението“ (РСПБЗН) – Елхово“ и „Повишаване на енергийна ефективност на сградата на Регионална дирекция “Гранична полиция”- Елхово“.

Чрез финансиране от „В и К“ ЕООД-Ямбол се извърши реконструкция на уличен водопровод на ул.“Ан. Кънчев“, гр.Елхово с дължина 216.00 m.

***ІV.Опазване на околната среда***

В обхвата на ОП „Околна среда“ 2014-2020г., Приоритетна ос „Води“, Община Елхово изпълнява проект “Проектиране и строителство на Пречиствателна станция за отпадъчни води, довеждащ колектор и частична рехабилитация на В и К мрежата в гр. Елхово”. Проектът е на стойност 18 867 785 лв. с ДДС, от които 13 854 565 лв. безвъзмездна финансова помощ. Съфинансирането от Община Елхово е в размер на

1 878 531 лв. , ДДС- то по проекта е в размер на 3 134 687 лв. и като недопустим разход по програмата и ще се възстановява от НАП.

Основна цел на проекта е прекратяване заустването на непречистени отпадъчни води в р. Тунджа, както и в по-общ план - постигане на изискванията, заложени в националното и Общностното законодателства в областта на отвеждането и пречистването на отпадъчни води в градски агломерации. Ще се изгради канализационен колектор за отпадни води и пречиствателна станция, подновяват се и около 2000 метра от канализационната система на града и 400 метра водопровод. С неговото изпълнение ще спре замърсяването на р. Тунджа с промишлени и битови води, ще се предотвратят честите наводнения в ниската част на града при повишаване на нивото на реката. Към настоящия момент стартират строително – монтажните работи по компонент 1- Частична рехабилитация на В и К мрежата на територията на града; по компонент 2- Изграждане на Пречиствателна станция за отпадъчни води, включително изграждане на довеждащ колектор до нея, стартират проектните дейности по изготвяне на работен инвестиционен проект за изграждане на ПСОВ с капацитет 11 100 е.ж.

Обществените поръчки са проведени, сключени са договорите с избраните изпълнители, а на 28.11.2018г. със символична церемония „първа копка“ беше даден старт на строителните дейности по проекта.

По приоритетна ос „Отпадъци“, продължава разглеждането и оценяването на подаденото проектно предложение с наименование „Проектиране и изграждане на компостиращa инсталация и инсталация за предварително третиране на генерираните отпадъци от община Елхово и община Болярово на територията на община Елхово“ по процедура BG16M1OP002-2.006 - Втора комбинирана процедура за проектиране и изграждане на компостиращи инсталации и на инсталации за предварително третиране на битови отпадъци.

Успешно продължава работата на „Депото за неопасни отпадъци на общините Елхово и Болярово”. На депото се приемат битовите отпадъци, генерирани от жителите на гр.Елхово и населените места от общината и община Болярово. Общото количество отпадъци за 2018 г. е 2158,84 т., което е с 12 % повече от миналата година. За община Елхово отпадъците са 1835,62 т., като в това количество са включени и събраните и депонирани отпадъци по националната кампания „ Да изчистим България заедно – 2018 г.“

Във връзка с приетите план-сметки за разходите за такса битови отпадъци за 2018г. са закупени моторни коси за с.Лесово - 2бр. и за с.М.Манастир - 1бр. на стойност - 3 597лв. и храсторез FS 360 за с.Лесово на стойност - 1 310 лв.

Съгласно одобрен Лесоустройствен проект за периода 2011 – 2021 г. за общинските гори са извършени лесокултурни дейности - почвоподготовка и залесяване с тополови фиданки на около 300 дка в землището на гр.Елхово на стойност 245 384 лв.

***V.Подпомагане дейностите по здравеопазване в общината.***

Община Елхово, със активната подкрепа на ОбС-Елхово провежда последователна политика на законосъобразно подпомагане на дейността на медицинските заведения на територията на общината.

Във връзка с подобряване обслужването на населението и създаване на по-добри условия както за болните, така и за работещите в „Медицински център №1-Елхово“ ЕООД, община Елхово закупи климатик колонен тип за 3 600 лв. и финансира монтирането на преградни стени за 5220 лв. Обнови се козирката и стълбището на входа на сградата. Ежедневно от там минават стотици граждани и пациенти и рушащите се стълби създаваха предпоставка за сериозни инциденти. Сега мазилката на козирката е подновена изцяло, а старата мозайка на стълбището е заменена с гранитогрес, който не се пързаля и е устойчив на ниски температури. Извършеният ремонт е на стойност - 5 314 лв.

През 2018 година за дейността на МБАЛ „Свети Иван Рилски“ ЕООД общината задели целева субсидия в размер на 213 630 лв., разпределена за :

* медикаменти и медицински консумативи - 80 000лв.;
* апарат за хемодиализа -21 240 лв.;
* за осъществяване на дейност - 50 000лв;
* за покриване на задължения към общината за главници и лихви за Данък върху недвижимите имоти и Такса битови отпадъци до края на 2016 г., в т.ч. са и средствата от изцяло преотстъпения размер на дивидента за общината от печалбата на болницата за 2017 г., в размер на 7 890 лв. – 62 390 лв.

През м.декември 2018 г. за болницата е доставен компютър томограф на стойност 395 400 лв. Предстои същият да заработи през 2019 г.

***VІ.Социални дейности.***

Общинската стратегия за развитието на социалните услуги (2016-2020 г.) на община Елхово подкрепя съхраняването, поддържането и установяването на жизнени общности и интеграцията на всяко дете и възрастен в тях. За постигането на тези цели общинската стратегия предвижда развиването на модерна, ефективна система от социални услуги, които поставят в своя център потребителя, отговаря на нуждите на общността, осигурява равен достъп и непрекъснато подобрява своето качество.

СПЕЦИАЛИЗИРАНИ ИНСТИТУЦИИ НА ТЕРИТОРИЯТА НА ОБЩИНА ЕЛХОВО

**Дом за стари хора - с. Чернозем**

През 2018 година бе ремонтиран покрива на Дома и санитарните помещения на стойност 24 567лв. Домуващите активно се включват в различни дейности - посетиха театралната постановка на самодейния театър в Елхово; участваха в Празника на тракийската баница в Елхово. За Коледа в Дома гостува коледарска група от Читалище с. Маломирово.

СОЦИАЛНИ УСЛУГИ В ОБЩНОСТТА НА ТЕРИТОРИЯТА НА ОБЩИНА ЕЛХОВОПРЕЗ 2018г.

**1. Център за настаняване от семеен тип за деца без увреждания „ Къща като вкъщи”**

Капацитет на Центъра за настаняване от семеен тип е 8 деца.

В момента има настанени 3 момичета и 4 момчета.

**2. Център за настаняване от семеен тип за деца/младежи с увреждания**

Капацитет 14 деца и младежи. Настанени са 10 момчета и 4 момичета.

През 2018 г. за двата центъра са усвоени 272 555 лв., което е с 20 823 лв. повече от предходната година. Дофинансирането от общината е увеличено с 40%, а средствата от държавата със 7 %.

**3**. **Център за социална рехабилитация и интеграция “Света Марина”** Капацитетът на центъра за социална рехабилитация и интеграция „Света Марина” е 35 потребители, но през 2018 г. персоналът обслужва деца над капацитета.

През 2018 г бяха извършени дейности по проект BG16RFOP001-5.001-0041 „ Подкрепа за деинституционализация на грижите за деца в Община Елхово“ по Оперативна програма „Региони в растеж“2014-2020, Процедура „Подкрепа за деинституционализация на грижите за деца“ за обект: „Пристройка зала за лечебна физкултура/рехабилитация/ психомоторика“. Залата се обособи, като пристройка към съществуващата сграда на ЦСРИ „Св. Марина“ в град Елхово и е със застроена площ 40 кв. м. Закупено бе съпътстващо оборудване и обзавеждане към нея. В залата се обособи и кът за психосензора. Оборудвана е с масажна кушетка, широка кушетка с регулираща се височина за прилагане на специализирани кинези терапевтични методики, позиционизиращ стол за деца с увреждания, стълба за рехабилитация, шведска стена, вертикализатор и проходилка за деца с увреждания. Осигурени са многофункционални модули като огледала, дюшеци и топки. В къта за психосензора са разположени прожектор с постоянен филтър, огледална сфера, воден кът с два броя кули с платформи и огледала, диоден тунел, звездно небе - кът за усамотяване, музикално водно легло с вибрации и музика и интерактивен фиброоптичен килим.

Стойността на проекта е 99 999 лв., от които: европейско финансиране - 84 999 лв. и национално съфинансиране - 14 999 лв.

**4. Защитено жилище за лица с умствена изостаналост**

За нуждите на потребителите през 2018 г. бе закупена пералня на стойност 400 лв, бойлер на стойност 700 лв. и бяха ремонтирани санитарните помещения на стойност 2000 лв.

**5. Проект „ Топъл обяд“**

От 1 Октомври 2017 г. Община Елхово продължава социална услуга „Обществена трапезария” по проект **BG05FMOP001-3.002-0141 „Осигуряване на топъл обяд в община Елхово”, процедура BG05FMOP001-3.002 ''Осигуряване на топъл обяд – 2016-2020''** по оперативна програма за храни и/или основно материално подпомагане от Фонда за европейско подпомагане на най- нуждаещите се лица 2014-2020.

Обществената трапезария предоставя топъл обяд в работните дни от седмицата в периода:

* за 2017г. от 01.10.2017г. до 31.12.2017г.;
* за 2018г.от01.01.2018г. до 30.04.2018г. и от 01.10.2018г. до 31.12.2018г.;
* за 2019г. от 01.01.2019г. до 30.04.2019г. и от 01.10.2019г. до 31.12.2019г.

Определената стойност на един храноден е 2,50 лв. с ДДС за 50 потребители. Обядът се предоставя ежедневно в столовата на Домашен социален патронаж град Елхово.

**6 . Домашен социален патронаж**

Домашен социален патронаж е местна дейност и съществува от 1991година. Към момента работи със 120 обслужвани лица. Домашен социален патронаж е социална услуга, финансирана изцяло от община Елхово и обслужва и лица от селата Кирилово и Бояново.

С цел увеличаване капацитета на ДСП стартирахме проект за нова социална кухня на ул.“Търговска“ № 2 в гр.Елхово. За проектиране, упражняване на авторски надзор и изпълнение на СМР на обект “Преустройство, промяна на предназначението, основен ремонт на съществуващи обекти и обединяването им в „Социална кухня“ са усвоени 59 640 лв.

**7.** **Клубове на пенсионера и на хората с увреждания** : На територията на Община Елхово функционират пенсионерски клубове във всяко населено място, два от които са в град Елхово и един Клуб на хората с увреждания в Елхово, за които има осигурени социални консултанти по Програма за заетост на хора с увреждания. Тези клубове са форма на социална интеграция. В тях се организират социални контакти и възможности за активен живот на пенсионерите и хора с увреждания. В клубовете посетителите получават информиране и консултиране по социални, здравословни и др. въпроси. Има осигурен абонамент на вестници, интернет, телевизия. За клуба на пенсионера на ул.“Търговска“ в гр.Елхово е закупен нов климатик на стойност 1890 лв.

**8.** Съгласно сключено споразумение с Агенцията за социално подпомагане, във връзка с ПМС332/22.12.2017г. Община Елхово и през 2018г. продължи предоставянето на социални услуги в домашна среда („Личен асистент“, „Социален асистент“ и „Домашен помощник“). През годината 39 домашни помощници и лични асистенти предоставяха грижи за 94 нуждаещи се лица - възрастни хора и хора с увреждания.

**9.** С цел да се надгради устойчив модел за развитие на заместваща семейна грижа в подкрепа на процеса на деинституционализацията на деца продължава изпълнението на проект „Приеми ме 2015” в община Елхово. Утвърдени са 13 професионални семейства, при които са настанени 14 деца. Две от семействата са в с.Изгрев , а останалите са в гр.Елхово. Проектът се реализира с финансовата подкрепа на Оперативна програма „Развитие на човешките ресурси“ и Община Елхово е партньор.

**10.** Продължава политиката на общината, подкрепяна от ОбС-Елхово за финансово подпомагане на семейства и двойки с репродуктивни проблеми, жители на община Елхово. За 2018 година e подпомогнато едно семейство с парична помощ от 2000 лв.

***VІІ.Образование***

Промените в обществено-икономическия живот на страната продължават да оказват съществено влияние върху образованието. Промени налага и новоприетия Закон за предучилищно и училищно образование, което е едно от предизвикателствата за община Елхово. Образователната политика на община Елхово следва тези реалности като: осигурява достъп до образование и по-добро обхващане на деца и ученици от уязвими социални групи; дофинансира дейности със средства от общинския бюджет; подпомага храненето на децата и учениците. Броят на учебните и детските заведения задоволява потребността от услугата по населени места. Мрежата е оптимизирана, така че да отговаря на реалния брой ученици. През 2018 година общинската образователна система включва една профилирана гимназия, една професионална гимназия, четири основни училища, две детски градини с общо седем бази и един център за подкрепа за личностно развитие - общински детски комплекс.

В общинските училища се обучават 1244 ученици в редовна форма и 31 ученици в самостоятелна форма на обучение.Общо 26 деца и ученици със СОП са на ресурсно подпомагане и се обучават интегрирано в ОУ”Св.св.Кирил и Методий” гр. Елхово - 13, ОУ”Хаджи Димитър” с. Гранитово - 1, ОУ”Св.Паисий Хилендарски” гр. Елхово - 9, ДГ»Невен» - 2 и ДГ Надежда“ – 1. Създадени са условия за 19 ученици на ресурсно подпомагане за приобщаващо образование. Това са ученици от ПГ ”Св. Климент Охридски” гр. Елхово -7, ОУ”Св.св.Кирил и Методий” гр. Елхово – 8, ОУ”Св.Паисий Хилендарски” гр. Елхово – 1, ОУ”Хаджи Димитър” с. Гранитово - 1, ОУ”Св.Паисий Хилендарски” с. Бояново – 2.

Общият брой на децата от детските градини към 01.12.2018 г. е 372 - организирани в 18 групи, в това число 30 деца в 2 яслени групи .

От общинските училища три са средищни – ОУ”Св.св.Кирил и Методий” гр. Елхово, ОУ”Хаджи Димитър” с. Гранитово, ОУ”Св.Паисий Хилендарски” с. Бояново, а ОУ”Хаджи Димитър” с. Гранитово и ОУ”Св.Паисий Хилендарски” с. Бояново са и защитени училища. През 2018 г. ДГ»Невен» - филиал с.Лесово е утвърдена за средищна детска градина.

На територията на общината работи и един център за подкрепа за личностно развитие - общински детски комплекс, в който функционират 25 групи с общо 277 деца и ученици. В него се предлагат различни форми и занимания, съобразно предпочитанията на децата и учениците, за да се постигне максимално удовлетворяване на техните потребности и интереси.

Представителният състав на ДЮТС „Яница“ участва в тържествата , посветени на 10 годишнина от създаването на първото българско читалище извън пределите на родината - „Просвета“ и 10 години от възстановяването на българската църква „Св.св. Константин и Елена“ в град Одрин.

С награди и грамоти се завърнаха танцьорите от участията си във фолклорния фестивал „Ритми и багри от Странджа“ в град Средец, националния детски фолклорен събор „Върбова свирка свири“

гр.Болярово , традиционния събор на народното творчество „Мараш пее“ и национални фолклорни празници „Приморска перла“ в град Приморско.

По случай Деня на детето, Центъра за подкрепа за личностно развитие - общински детски комплекс-Елхово организира на централния площад програма с много забавления и изненади. В честването се включиха около 150 деца.

Чрез общината през 2018 г. училищата получиха допълнително финансиране по следните Национални програми, финансирани от МОН:

- Национална програма ”Оптимизация на училищната мрежа”, модул ”Оптимизиране на вътрешната структура на персонала в институциите от системата на предучилищното и училищно образование” – 100004 лева;

- Национална програма ”Информационни и комуникационни технологии в системата на предучилищното и училищно образование” - 6042 лева;

- Национална програма мярка ”Без свободен час в училище” – 2004 лева**.**

- Национална програма мярка ”Ученически олимпиади и състезания” – 1300 лева.

- Национална програма ”Осигуряване на съвременна образователна ”среда - 12295 лева.

- Национална програма ”С грижа за всеки ученик ” - 3696 лева.

ОУ”Св св. Кирил и Методий” гр.Елхово, ОУ”Св.Паисий Хилендарски“ гр.Елхово, ОУ”Хаджи Димитър”с.Гранитово, ОУ”Св. Паисий Хилендарски ” с.Бояново, ПГ“Св.Климент Охридски“ гр.Елхово и ПГ по МСС“Ернесто Че Гевара“ с.Бояново работиха по Проект „Развитие на способностите на учениците и повишаване мотивацията им за учение чрез дейности развиващи специфични знания, умения и компетентности – Твоя час“. Средствата предоставени по проекта за 2018 г. са в размер на 64800 лева.

ДГ„Надежда“ работи по проект "Развитие на системата на предучилищно образование". Средствата предоставени по проекта за 2018 г. са в размер на 2016 лева.

Организирани и проведени бяха Общински ученически игри за учебната 2017/2018 г. и Общинска викторина по безопасност на движението „Да запазим децата на пътя”.

Създадени са условия за обхват на всички деца и ученици от задължителна училищна възраст, следи се и тяхното движение. Децата и учениците от населените места на общината, в които няма училища и детски градини са обхванати в средищните и приемащи училища и детските градини. Осигурен е безплатен транспорт на 260 ученици и 7 деца по междуселищната транспортна мрежа и на 135 ученици и 27 деца с четири училищни автобуси, от които 3 са предоставени от МОН.

На 184 деца от подготвителните групи и на 512 ученици от 1 – 4 клас се осигурява закуска - мляко, плодове и /или зеленчуци от държавния бюджет. За децата от 2 до 4 години тази закуска се финансира от собствени средства на общината.

За подобряване на здравословните условия в детските градини се извършиха: текущи ремонти на кухненските блокове на ДГ“Невен“ на ул.“Славянска“ и ул.Ангел Вълев“ и ремонт на В и К инсталацията на двете бази в града на същата градина за 7051 лв; на ДГ Надежда“ беше подменена подовата настилка в помещенията на стойност 6216 лв.

Със собствени средства е завършен външният вид на сградата, в която се помещава Центърът за подкрепа за личностно развитие – Общински детски комплекс – Елхово. Под влиянието на различни климатични условия през годините площадката пред входа на комплекса бе с начупени плочки и изкъртена стена. При извършения ремонт старите и амортизирани плочки са подменени с нови каменни такива, стената е изцяло ремонтирана и покрита с нова циментова мазилка. Ремонтът е на стойност 9175 лв.

През 2018г. по Програмата за развитие на селските райони 2014-2020г. продължава изпълнението на проект с наименование „Ремонт, оборудване и обзавеждане на общинска образователна инфраструктура – Детска градина „Невен“, град Елхово“ . Строително монтажните работи и в двете сгради на детската градина са изпълнени, предстои доставяне на предвиденото оборудване и обзавеждане. Общата стойност на проекта е 750 710 лв. С изпълнението на дейностите по проекта ще се осигури съвременна образователна инфраструктура и ще се създадат благоприятни и безопасни условия за образователната, спортната и развлекателната дейност на децата.

Получените средства за функция „Образование“ за 2018 г. са в размер на 4 410 088 лева.

Финансирането на функция „Образование” е приоритет за Община Елхово и е с най – голям относителен дял - 44,2 % спрямо разходите за всички останали функции. В сравнение с 2017 г. за образование са заделени с 632 195 лв. повече.

***VІІІ.Спорт, туризъм и младежки дейности***

За подобряване качеството на живот и подкрепа на младите хора и създаване и прилагане на устойчиви механизми за задържането им в общината, ежегодно община Елхово заделя средства за масовия спорт като поддържа общинските спортни обекти и съоръжения.

През 2018 година се проведоха спортни мероприятия по повод- празника на град Елхово – детски футболен турнир, турнир по борба, шах турнир, канадска борба, тенис на маса и тенис на корт, пешеходен поход по еко пътека „Дервент“; месеца на българският спорт – турнир по футбол, турнир по тенис на маса и тенис на корт, лекоатлетически силови игри, народна топка и вело поход.

Съгласно Наредбата за условията, реда и критериите за финансово подпомагане на спортните клубове в община Елхово бяха подпомогнати и насърчени местните спортни клубове. ОФК Елхово получи финансова субсидия в размер на 20 824.66 лв.; „Ученически спортен клуб Елхово – 2008” – 5 000 лв.; Спортен клуб по борба „Стефан Караджа-Елхово” - 10 880.19 лв.; Футболен клуб „Бояново – 2012”– 7 010.40 лв.; Стрелкови клуб „Колхида“-Елхово – 5 717.56 лв.; и Шахматен клуб - при Община Елхово – 567.20 лв.

Спортните клубове в община Елхово през 2018 година постигнаха много добри резултати благодарение на предоставените средства и условия за тренировки.

Чрез „Ученически спортен клуб Елхово – 2008” бе реализирано лятно училище по плуване с лицензиран треньор и осигурено медицинско лице. Уточнен бе графика на занятията и условията за ползване на спортната база. В лятното училище по плуване взеха участие около 60 деца от първи до четвърти клас.

Организирани бяха едномесечни летни занимания по федербал, забавни спортно-развлекателни игри с образователен характер и лека атлетика, в които се включиха около 90 ученика от първи до дванайсети клас. Финансирането е осигурено за поредна година със субсидията отпусната от Община Елхово.

Спортният клуб по борба „Стефан Караджа-Елхово” постигна високи резултати и спечели престижни награди от участия в Държавния спортен календар и други турнири през годината, както следва: 5-то, 7-мо и 11-то място от Държавно лично първенство в Бургас за юноши и момчета; 5-то, 7-мо и 12-то място от Държавен личен шампионат по свободна борба за мъже в гр. Сливен; Държавен личен отборен шампионат за юноши в гр. Сливен - едно 3-то и две 5-ти места; Държавен личен отборен шампионат за деца в гр. Г. Оряховица - 3-то и 11-то място; от Държавен личен отборен шампионат момчета гр. Разград - 5-то и 7-мо място; от турнир за момчета в гр. Средец - 3-то и 5-то място; от турнир в Г. Оряховица за деца и юноши - 2-ро и 3-то място; бронзов медал в категория 130 кг. на Световното първенство по борба за ветерани в Скопие (Македония) и 5-то място в категория 62кг.

За поредна година клубът организира и участва в турнир по борба посветен на празника на град Елхово. В състезанието взеха участие състезатели от клубовете от градовете Нова Загора, Бургас, Ямбол, Стражица и Елхово. Отборът на клуб по борба „Стефан Караджа” Елхово участва във следните възрастови групи - подготвителни групи, деца, юноши и кадети свободен стил , като завоюва общо 7 златни, 3 сребърни и 9 бронзови медала.

Представителният отбор на село Бояново по футбол – ФК „Бояново-2012” е на пето място от общо тринадесет отбора в крайното класиране на „Б“ Областна група-мъже сезон 2018/2019 г. есен с актив от 20 точки и голова разлика 39-30.

Детският представителен отбор на ОФК Елхово се класира на шесто място от десет отбора в Междуобластна група Ямбол-Сливен, с актив от 10 точки. През годината децата взеха участие в турнир за празника на град Елхово, като се класираха на IІІ място; VІ място на детски турнир за Купата на Асоциацията на българските футболисти, който се проведе в град Ямбол и индивидуална награда за най-полезен състезател.

Представителният отбор на град Елхово по футбол – ОФК Елхово завърши полу сезон 2018/2019 есен на Областна група зона Ямбол – мъже, на трето място с актив от 20 точки, като от 10 изиграни срещи спечели общо шест срещи, постигна два равни двубоя и допусна две загуби.

Създаденият в началото на 2016 г. с идеята да популяризира и развива този спорт сред младежите в град Елхово, клуб по ловна стрелба „Колхида“, продължава и през 2018 г. да трупа в актива си медали от различни състезания, както следва: Държавно първенство по ловна стрелба Долни Дъбник, Плевенско, в дисциплини „трап“ и „скейт“ при кадетите - златен медал и титлата „републикански шампион за 2018г.“, отборно ІV място в класирането; златен медал от престижен турнир в дисциплината трап за мъже по спортна стрелба в Белград – Република Сърбия, с участие на 113 състезатели от 13 различни държави.

***ІХ.* Култура**

През 2018 г. Община Елхово продължи да работи за провеждане на политика по създаване, разпространение и опазване на културните ценности.Проведоха се културно-масови мероприятия, свързани с национални и общински празници. Дейностите по организацията им бе осъществена съвместно с единадесетте читалища в общината, Етнографско-археологически музей – гр. Елхово, ЦПЛР- ОДК - Елхово и със съдействието на училищата и детските градини в общината:

* 6 януари - Отбелязване на Йордановден – възобновеният ритуал по хвърляне на кръста в р. Тунджа и мъжкото хоро, с всяка изминала година събира все повече хора;
* 21 януари - 140-та годишнина от Освобождението на Елхово от турско робство;
* 18 февруари – Осмото издание на общински кукерски празник се проведе в село Гранитово, а организатори бяха Община Елхово, Кметство с. Гранитово и НЧ „Съгласие – 1928“с. Гранитово. Седем участващи групи представиха традиционни зимно – пролетни игри с многообразие на ритуални маски и костюми. Празникът има за цел да покаже традициите и обичаите на българските празници свързани с кукерските игри, да съдейства за тяхното съхранение и за предаването им от поколение на поколение;
* 3 март - Националния празник на Република България ;
* 31 март - Празник на града - събитието се отбелязва с множество мероприятия през цялата предходна седмица-състезания, концерти, викторини. Кулминацията е съпроводена с литературно-музикална програма, в която вземат участие деца от детски градини, ученици, самодейци от читалищата на общината и гости;
* 7 април – на централния площад се проведе благотворителен базар за великденски яйца и украси, „Пъстър, весел Великден“ организиран от община Елхово. С песни и танци на възпитаничките на ДГ „Невен“ и ЦДГ „Надежда“ беше представен обичая лазаруване на гражданите и гостите на града.
* 8 април - Вече осма поредна година, с подкрепата на община Елхово и НЧ „Развитие – 1893”, на централният площад на града се състоя  празнично Великденско хоро с участието на всички самодейни състави и танцови клубове от града. Инициаторите на великденското хоро – ТК „Цветница”, определят танца като начин да се върнем към истинските си корени;
* 24 май – Деня на българската просвета, култура и славянската писменост на официална церемония, придружена с празничен концерт бяха наградени ученици, учители и самодейци от община Елхово;
* 25, 26 май – За трета поредна година се проведе възродения традиционен фолклорен фестивал “Тунджа пее и танцува” организиран от Община Елхово и Народно Читалище „Развитие-1893“ град Елхово. При изключителен интерес в продължение на два дни, в конкурсната програма взеха участие над 1400 изпълнители.;
* 2 юни - Деня на Ботев и на падналите за свободата на България;
* 18 - 22 юни - В тазгодишното тринадесето издание на традиционния пленер „Яница” взеха участие девет именити елховски художници, и трима гостуващи творци. Той се организира под патронажа на кмета на община Елхово в дните около Еньовден и има за цел да популяризира уникалната природа, архитектурно-историческите забележителности, бит и култура на Елховския край. Пленерът завърши с изложба на творбите създадени по време на пленера, представена в читалище „Развитие” гр.Елхово. За изминалите 13 години от проведените пленери община Елхово  разполага с над сто 100 картини от изявени творци;
* 15 септември - При особено голям интерес премина осмият поред Празник на традиционната тракийска баница „Баница вита – два пъти превита”, в който взеха участие жители от населените места на общината. Събитието бе съпроводено от хубава българска народна музика в изпълнение на оркестър „Елхово“.
* По повод коледно-новогодишните празници община Елхово съвместно с читалище „Развитие”, ЦПЛР- ОДК Елхово и със съдействието на училищата и детските градини в общината организира празнични концерти.
* 22 декември - Общински коледарски празник с участието на коледарски групи от града и селата – Превърналия се в традиция седми общински коледарски празник в Елхово събра жители и гости на града, които станаха свидетели на пресъздаването на обичая „ коледуване“.

Община Елхово продължава да подкрепя дейността на читалищата като дофинансира тяхната дейност с 16 х.лв.

В памет на големият актьор и почетен гражданин на гр.Елхово бе направена и изложена в общинската сграда /„Бялата къща”/ „Постоянна експозиция Велко Кънев”. За ремонта и останалите разходи по реализацията на проекта общината задели 22 522 лв.

От 365 дни в годината музеят в гр.Елхово е бил отворен за посетители 360 календарни дни. Дейността на музея се развива в две направления: издирване, изучаване и опазване на културни ценности и представяне на културните ценности с познавателна, образователна и естетическа цел.

***Издирване, изучаване и опазване на културни ценности:***

Почти ежедневна е дейността по попълване както на основните, така и на научно спомагателния фонд с материали, документи и снимки, свързани с родовата памет на населението от Елховско. През 2018 г. в основните фондове – Етнография и Археология постъпиха и са обработени чрез научни паспорти над 250 предмета с качества на културни ценности, над 60 единици документи и над 150 фотографии от началото и средата на ХХ век, като по-голямата част са дарени.

Продължиха археологическите проучвания на територията на община Елхово от екипи на Археологическа експедиция „Странджа” на Даниела Агре от НАИМ – БАН и на СУ „Св. Климент Охридски” и Етнографско-археологически музей – Елхово, както следва:

- Археологически проучвания на трако-римски обект в м. „Манастирчето Св. Илия” край с. Стройно;

- Археологически проучвания на антична и средновековна крепост „Градището” край с. Мелница;

- Със свои специалисти музеят участва и в археологическите проучвания край село Бродилово, община Царево през месеците август и септември и край с. Княжево през месец ноември.

***Представяне на културни ценности с познавателна, образователна и естетическа цел:***

[Етнографско-археологическия музей участва със свои експонати в: международна археологическа изложба във Виена](http://www.museum-elhovo.com/?p=55599) - Австрия, посветена на металите и ресурсите през бронзовата епоха в източните части на Балканския полуостров. Организатор е Националният археологически институт с музей – БАН, а домакин Kunsthistorisches Museum – Виена;музеятпродължи участието си със свои експонати в националната изложба в НАИМ - БАН „Женската красота през античността“ започнало през 2017 г.

Етнографско-археологическия музей организира, участва и съдейства в организацията на общински и регионални мероприятия:участва с доклад в Регионална научна конференция на археолозите от Югоизточна България в гр. Хасково, в археологическите отчети в НАИМ - БАН /Национален археологически институт с музей към Българската академия на науките/ за извършени археологически проучвания на територията на община Елхово, теренни археологически проучвания на землищата на община Елхово във връзка с национален проект Археологическа карта на България;организира великденска работилница за традиционни рисувани яйца с восък в залите на Етнографско-археологически музей – Елхово, ПГ „Стефан Караджа” и Исторически музей – Свиленград, изложба „101г. железница Ямбол – Елхово”, отбелязване на Европейската нощ на музеите **-** ХIII-то издание на Европейската „Нощ на музеите” с „Етнографска хоби-работилница за елховски шевици“ и изложба „Елховската шевица – минало, настояще, бъдеще“ представящата традициите, иновациите и съвременната интерпретация на шевиците, приложени от елховските майсторки Стойка Марчева, Дена Ангелова/Митева/ и Станка Николова, изложба Руско-турската освободителна война през очите и гравюрите на чуждестранните военни кореспонденти”.

По повод Празника на гр. Елхово музеят бешесъорганизаторна туристически поход с екскурзоводство до тракийските светилища край с. Мелница и съдейства при издаване на празничния брой на вестник „Елховска дума“ посветен на историческото минало на елховския край.

В Етнографско- археологически музей – Елхово за 8-ма поредна година се осъществиха студентски практики на УниБИТ / Университет по библиотекознание и информационни технологии – София/, а за 4-та година се проведе Международен Югоизточен Летен Университет (МЮЛУ) на УниБИТ.

Етнографско- археологически музей – Елховостартира проект „Ученически практики – Фаза I” в Професионална гимназия „Стефан Караджа“ Елхово, финансиран от Оперативна програма “Наука и образование за интелигентен растеж” и реализира проект на Областна администрация с поредица събития под наслов: „Ние помним! България – страната на спасените евреи” по повод 75-та годишнината от Втората световна война и спасяването на българските евреи от холокоста.

Усилията на общината в областта на културата са насочени към поетапно подобряване състоянието на културната инфраструктура. Стремежът е да се постигне по-добра координация, качество и иновативност при организирането на събития. Търсят се възможности, свързани с подобряване работата с културните институции и творческите формации, с оглед създаване на по-добър краен резултат.

След всичко представено до тук си позволявам да определя 2018 г. като година, в която успяхме. Защото приключихме и дадохме началото на важни инвестиции, чрез разумно и целесъобразно разходване на европейски и местен ресурс, постигнахме желания от всички нас растеж, насочен към устойчивото развитие на Елхово. За успехите, които вече са факт, благодаря на моя екип и на общинска администрация, които работиха отдадено. За дебатите и критиките по пътя към най-важните решения за града, благодаря на Общински съвет – Елхово. Но най-вече благодаря на всички граждани на община Елхово, които ни мотивираха на всяка крачка към поставените цели, като изискваха и очакваха от нас резултати или ни насърчаваха с думи на благодарност. Вярвам, че ще оправдаем тяхното доверие, за да можем занапред да се гордеем с това, което сме надградили и да се радваме, че сме превърнали община Елхово в притегателно място за живот, бизнес и реализация.

**ПЕТЪР КИРОВ**

***Кмет на община Елхово***